钦定古今图书集成/明伦汇编/氏族典/第042卷 > 《廖用贤尚友录》 > 《皮子世录》唐·皮日休
## 钦定古今图书集成/明伦汇编/氏族典/第042卷 > 《廖用贤尚友录》 > 《皮子世录》唐·皮日休

皮子之先，盖郑公之苗裔，贤大夫子皮之后。在战国
及秦时，无谱牒可考。自汉至唐，其英雄贤俊在位者，
往往有焉。前汉时名容者，以善为诗，官至大夫。后汉
时名巡者为太医令，三国时无闻焉。晋朝名初者为
襄阳太守，名京者为贤处士。宋朝名熙祖者，与徐广
论议。苻王世名审者，为坚侍郎。后魏世名豹子者为
魏名将，子道明袭爵。弟喜，为使持节、侍中、都督秦雍
梁益诸军事、大将军、仇池镇将，假公如故。喜以战守
之功，累加勋爵，后转散骑常侍、安南将军、豫州刺史，
卒。子承宗袭爵。喜弟双仁，冠军将军、仇池镇将。北齐
时名景和者，以功至大官封王；名延宗者，为黄门侍
郎。隋朝名子信者，为刺史。至于吾唐，汨汨于民间，无
能以文取位。唯从祖翁讳瑕叔，举进士有名，以刚柔
不合时，受蜀聘为幕府，官至刺史。从翁讳行修，明经
及第，累官至项城令，以盗大发，贬州掾卒。日休之世，
以远祖襄阳太守，子孙因家襄阳之竟陵，世世为襄
阳人。自有唐以来，或农竟陵，或隐鹿门，皆不拘冠冕，
以至皮子。呜呼！圣贤“命世，世不贱不足以立志，地不
卑不足以立名。是知老子产于厉乡，仲尼生于阙里。
苟使李干早胎，老子岂降？叔梁早嗣，仲尼不生。贤既
家有，不足为异，立大功，致大化，振大名者，其在斯乎？”

《归田录》：景祐中有郎官皮仲容者，偶出街衢，为一轻
浮子所戏，遽前贺云：“闻君有台宪之命。”仲容立马愧
谢久之，徐问其何以知之，对曰：“今新制，台官必用稀
姓者，故以君姓知之耳。”盖是时三院御史乃仲简论
程掌禹锡也。闻者传以为笑。

郑樵《通志》。